Экзаменхэр зэрекIуэкIым набдзэгубзаплъэу кIэлъоплъ
Дызэрыщыгъуазэщи, ди республикэм и курыт школхэм мы зэманым щокIуэкI ар къэзыуххэм пап-щIэ къызэрагъэпэща экзаменхэр. Мэкъуауэгъуэм и 16-м ныбжьыщIэхэм ятащ хамэ къэралыбзэхэмрэ биологиемрэ.
Къэпщытэныгъэхэр зэрекIуэкIым, дапщэщи хуэдэу, набдзэгубдзаплъэу кIэлъыплъащ КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ. Министерствэм и пресс-IэнатIэм и унафэщI Мыз Залинэ хъыбар къызэрыдигъэщIамкIэ, мэкъуауэгъуэм и 16-м Емузыр щыIащ Тэрч районым хыхьэ жылэхэм щылажьэ ППЭ зыбжанэм. Экзаменхэр щекIуэкI пунктхэм абы щIыгъуу щыIащ Тэрч районым и администрацэм и Iэтащхьэ Бэлэтокъуэ Владимир, егъэджэныгъэмкIэ щIыпIэ IэнатIэм и унафэщI Варий Маринэ сымэ.
Экзаменхэм щIидзэн ипэ къихуэу министрым къиплъыхьащ ахэр щекIуэкIыну пэшхэр, апхуэдэу ар яхуэзащ ныбжьыщIэхэм икIи я мурадхэмрэ хъуэпсапIэхэмрэ зригъэщIащ. Экзаменхэм пэлъэщыну, гъащIэм хуаIэ мурад дахэ псори къайхъулIэну ехъуэхъуащ абыхэм Емузыр.
АдэкIэ министрым зригъэщIащ лицей №1-м къепхауэ лажьэ гъэсапIэм и Iуэху зыIутхэр. Варий Маринэ ар щыгъуазэ хуищIащ сабий садым и лэжьэкIэмрэ абы иIэ Iэмалхэмрэ. Варийм зэрыжиIамкIэ, IуэхущIапIэм мы зэманым щолажьэ сабийхэм я узыншагъэр щрагъэфIа-кIуэ гупи 6. Мазэм и кIуэцIкIэ абы екIуэлIэнущ сабии 170-м нэс. Абыхэм драгъэкIуэкIынущ фито-, витаминотерапиехэр, ваннэ зэмылIэужьыгъуэхэм хагъэхьэнущ.
Бэлэтокъуэ Владимир министрым иригъэлъэгъуащ Тэрч къалэ щаухуа спорт центр иныр, Лермонтовым и фэеплъу иджыблагъэ къызэIуахар, нэгъуэщI спорт-щэнхабзэ IуэхущIапIэхэм я лэжьыгъэми хутепсэлъыхьащ.
А Iуэхугъуэхэм къакIэлъыкIуэу Емуз Нинэ кIуащ Тэрч къалэ дэт школ-интернат №8-м. Министрым зэрыжиIамкIэ, интернатым щыщыIэ Iэмалхэр иджырей мардэхэм хуэкIуэу адэкIи егъэфIэкIуэн хуейщ.
Къапщтэмэ, КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ арэзы техъуащ щIыналъэм щекIуэкI Iуэхугъуэхэм. «Зэманым дыдэбакъуэу, ди ехъулIэныгъэхэм адэкIи хэдгъахъуэу етхьэкIын хуейщ дэтхэнэми ди къалэнхэр, — къыхигъэщащ абы. — ГъащIэм къытхуигъэув Iуэхугъуэхэр къызыхуэтыншэу зэрызэфIэтхынми дыхущIэкъупхъэщ».
ЖЫЛАСЭ Маритэ.
